
Те са едни от нас

Защитено жилище за лица с умствена
изостаналост, Плевен

Защитеното жилище за лица с умствена изостаналост в град Плевен е изградено през 2009 г. по проект, изпълняван от Община Плевен в партньорство с Национален център за социална рехабилитация по програма БГ 2006/018 – 343.01.01 “Деинституционализация посредством предоставяне на услуги в общността за рискови групи “ (фаза 3).

Защитеното жилище е обособено в масивна двуетажна сграда, предоставена от Община Плевен 

Капацитет на Защитеното жилище е десет лица над 18 години с лека до средна степен на умствена изостаналост.

Жилището разполага със съвременно обзаведени дневна, кухня, трапезария, пет спални за по две лица със собствен санитарен възел, перално помещение и офис за екипа.

Към Защитеното жилище е обособен двор с цветна градина, поддържана от настанените потребители в жилището.

Целта на социалната услуга е да се създадат условия за подпомагане, взаимопомощ, ефективна защита и социална интеграция на потребителите на услугата. Да се осъществят дейности за постигане на социално включване изграждане и възстановяване на изгубените социални умения и навици. Да се осигури пълноценен и самостоятелен начин на живот в подходяща среда, близка до семейната с възможност за подкрепа и изява.

Екипът на Защитеното жилище се състои от директор, психолог, социални работници, трудотерапевт и медицинска сестра.

Предлаганите услуги включват – задоволяване на ежедневните потребности, задоволяване на здравни потребности – оказване на медицинска помощ, профилактични прегледи и консултации. Мерки за социално включване – организиране на свободното време, дейности, свързани с летен отдих и туризъм, културни, спортни и други дейности.

Обучение и рехабилитация – ежедневни занимания със социален работник по предварително разработена програма за индивидуална и групова работа, тренинги, терапия и индивидуално консултиране с психолог, психо-социална рехабилитация, насочена към интеграцията на бенефициентите, упражнение за социално внедряване и придобиване на социални умения по интереси, включване в домакински задължения – помощ в кухнята, поддържане на личното пространство в жилището.

Психологическата работа е насочена към някои лични затруднения в общуването, нивото на самооценка и емоционалната сфера. Използвана е дидактическа поведенческа терапия, която е комбинация между когнитивно-поведенчески техники за регулиране на емоцията и толерантност към стреса. Обучение в способност за самоуспокояване, релаксация при тревожно състояние, увеличаване на положителните емоции и контрола върху тях, техники за справяне със стреса.

Периодично се провеждат позитивна психотерапия, за изграждане на собствен контрол спрямо действия и постъпки, като поведенческа терапия за коригиране на адаптацията, с цел създаване на добри социални взаимоотношения.

Друга важна част от предоставяната социална услуга е трудотерапията. Целта и е потребителите да се обучат да се справят самостоятелно с ежедневните дейности. Трудотерапията се разделя на няколко вида – битова за придобиване на елементарни трудови умения – пазаруване, приготвяне на храна, почистване на лично пространство и общи помещения, занимателна за поддържане на лични интереси и социализация на личността, развлекателна – общуване, чрез изкуство или хоби, изработване на картички, мартеници, изработване на живописни изделия с използване на природни материали, цветарство, градинарство, оформяне на градински пространства, различни видове рисуване, индустриална – изработване на сувенири, ръчно плетиво, дърводелство и други. Изработените предмети се предлагат на благотворителни Коледни, Великденски и Мартенски базари.

За контакти:

Плевен, ул. „Сторгозия“ 189

email: zg_plevenbg@abv.bg

тел: 0879 911 128
Предстои, 90 години СГБ

Традиционният лагер на МОСГБ се проведе за втори път в Самоков от 2 до 5 март 2024 г. Това е шестият пореден лагер, който винаги е много добре посетен от хора от всички възрасти и пол. Този път най-голямата група бяха младежите между 10 и 35 години, което напълно отговаря на стремежите на МОСГБ. Но и младите родители, и възрастните, които са млади по сърце, бяха добре дошли. Надсловът на лагера беше:

Датата-12 юли, на която Съюзът на глухите в България ще навърши достолепните 90 години, наближава. В чест на този славен юбилей, с решение на Управителния съвет на СГБ предстои да се проведат няколко знакови събития:

- семинар с председателите и координаторите на РО от 7 до 9 юни т. г.;

- летен юбилеен лагер от 8 до 12 септември т. г.;

-тържествено честване на 90-годишния юбилей на СГБ и провеждане на ХХХ фестивал на художествената самодейност от 13 до 15 септември.

Този 90-годишен юбилей трябва да бъде оценен като един от най-знаменателните. През изминалите във времето 90 години, съюзната организация успя да се пребори успешно с безброй трудности и изпитания, за да се гордеем всички ние с постигнатите успехи, сплотени и единни в пътя ни заедно.

Юбилейните 90 години са и доказателство, че всичките усилия – на съюзното ръководство и на съюзните членове са си стрували, защото днес авторитетът на СГБ е безспорен. И нека сега, в чест на тези почетни 90 години, да си кажем:

"Ние сме тези, които допринесоха за славния ни юбилей! И нека, с гордост и достойнство, да го честваме както заслужава"

Нека покажем на себе си, на обществеността, на всички, които са съпричастни към съдбата на хората с увреден слух в страната и по света, че авторитетът на СГБ заслужава тази голяма чест!

Петра Ганчева, Съюз на глухите в България

22 март, Първа пролет

Ден изпълнен с емоции

Винаги е много приятно, разтоварващо и разбира се здравословно, когато човек е сред природата, още повече когато е на възраст или с увреждане. Много са кътчетата в нашия град които със своята хубост и прелест пленяват човек, зареждат го с повече положителна енергия и емоции. Именно такива места с прекрасна природа са парк "Кайлъка", Скобелев парк и градската градина в нашия град. Тяхната зеленина, прохлада и чистия въздух хората с увреждания и пенсионерите от КХУП предпочитат за своята разходка и почивка. С разходка сред парковете те уважиха и деня на Първа пролет. На 22 март 2024, петък  членове от деветте Клубове на хора с увреждания и пенсионера( КХУП ) Плевен  се събраха на определени от самите тях места. Денят бе слънчев и това допринесе за едно много добро и приятно настроение. След колективната разходка по алеите всеки със свое лично предпочитание или групово посетиха откритите за новия сезон прилежащи кафета. Така на сладки приказки и спомени те отморили се завърнаха по домовете си.

Румен Петков, организатор Клуб 
ул. „Гренадирска“ 30, Плевен
Важна новина за хората с увреждания 
с пожизнен срок на експертните 
решения на ТЕЛК/НЕЛК

През 2024 г. изтича 5-годишният срок на изготвените индивидуални оценки на потребностите и отпуснатата месечна финансова подкрепа по реда на Закона за хората с увреждания на лицата с пожизнен срок на експертните им решения на ТЕЛК/НЕЛК.

За да няма прекъсване в осигуряваната подкрепа напомняме на хората с трайни увреждания да проверят сроковете на оценките си и при необходимост да подадат заявление-декларация в дирекция „Социално подпомагане“ по настоящ адрес по удобен за тях начин – лично или чрез упълномощено лице, чрез лицензиран пощенски оператор, включително чрез услугата за електронна препоръчана поща, по електронен път чрез Системата за сигурно електронно връчване или на електронната поща на дирекцията.

Повече информация за способите за подаване на заявления може да намерите на следния линк:

https://asp.government.bg/request-app
Необходимите документи са публикувани на официалната електронна страница на Агенцията на следния линк:

https://asp.government.bg/bg/deynosti/podkrepa-na-horata-s-uvrezhdaniya/individualna-otsenka-na-potrebnostite/.
***
Във връзка с влезли в сила от 29.01.2023 г. промени в Закона за здравето (ДВ, бр. 8 от 25.01.2023 г.) е необходимо лицата с увреждания да подават заявления-декларации за преосвидетелстване от ТЕЛК не по-късно от три месеца преди датата на изтичане на действащото експертно решение.

Когато лицата с увреждания са спазили този срок, но има забавяне в произнасянето на ТЕЛК, правата им ще бъдат осигурени без прекъсване до издаване на ново експертно решение.
***

Агенцията за хора с увреждания (АХУ) обявява конкурс за финансиране на проекти за започване и развитие на самостоятелна стопанска дейност на хора с увреждания.

Общите условия, на които следва да отговарят хората с увреждания, за да кандидатстват за финансиране са:

- Да бъдат физически лица с трайни увреждания, с 50 и повече от 50 % определена намалена работоспособност, съгласно решение на ТЕЛК/НЕЛК.

- Да нямат  учредено еднолично предприятие, независимо дали е действащо или недействащо, както и да са участващи като съдружници в други търговски дружества.

- Физическото лице - собственик на едноличното предприятие, е задължено след извършване на предвидените основни дейност, активно да работи само в него и в негов интерес.

Размерът на исканото финансиране за  едно конкурсно предложение не може да надвишава сумата от 30 000 лв., като собствено участие не е необходимо.

Дейностите, които могат да се изпълняват в рамките на проекта се делят на две групи:

- Инвестиционни дейности, чиято продължителност не може да бъде по-голяма от 4 (четири) месеца;

- Дейности, които ще се изпълняват след приключване на инвестиционните такива.  Продължителността им не може да бъде по- малка от 24 (двадесет и четири) месеца.

Средствата се отпускат за покриване само на инвестиционни разходи, като учредяване на ново предприятие, строително-ремонтни работи, оборудване на разкритите работни места, едно от които задължително е на собственика на предприятието, стартов минимален оборотен капитал, краткосрочен обучителен курс за собственика на предприятието.

По-подробна информация може да намерите в Методиката за финансиране на проекти за започване и развитие на самостоятелна стопанска дейност на хората с увреждания. Методиката и документите към нея са актуализирани и са публикувани  в сайта на АХУ, рубрика Проекти/Програми/Самостоятелен бизнес.

1.Максимален размер на субсидията  е до 30 000 лева.

2.Краен срок за подаване на проекти: 17.30 часа на 23.04.2024 година

3.Електронен адрес: ahu_ssd@mlsp.government.bg

Допълнителна информация:

•Конкурсната документация можете да намерите на Интернет страница на АХУ в рубрика: Проекти/Програми/Самостоятелен бизнес.

•Проектните предложения, ведно с изискваните документи се подават в папка подредени систематично, по ред описан в таблица за административно съответствие (Приложение 4 към Методиката) с придружително писмо в деловодството на АХУ по един от следните начини:

1.На място, в деловодството на АХУ, не по-късно от 17:30 часа на 23.04.2024 г., на адрес: гр. София, 1233, ул. “Софроний Врачански” № 104-106, на електронен носител (подписани и сканирани) или на хартиен носител, придружен с електронен вариант на същите документи.

2.Чрез лицензиран пощенски оператор с обратна разписка с пощенско клеймо или чрез куриер, не по-късно от крайния срок за подаване на проектите за конкурса, на електронен носител /подписани и сканирани/ или на хартиен носител, придружен с електронен вариант на същите документи. Краен срок за подаване на проекти: 17.30 часа на 23.04.2024 година.

3. По електронен път, при условията и по реда на Закона за електронния документ  и електронните удостоверителни услуги, или подписани и сканирани на посоченият електронен адрес на АХУ - e-mail: ahu_ssd@mlsp.government.bg . Краен срок за подаване на проекти: 17.30 часа на 23.04.2024 година.

Непосредствено след подаване на проектното предложение всеки кандидат е длъжен да изиска от АХУ входящ номер, с който е заведено проектното предложение в деловодната система, не по-късно от крайния срок за подаване на проектните предложения.

Лице за контакт Теодора Спасова – Главен експерт в дирекция ПВХУ

Телефони за справка: 02/ 931 80 95, 02/832 90 73

Санаториално лечение

Прием на пациенти по закона за
хората с увреждания

Съгласно чл. 76, ал. 1 от Закона за хората с увреждания – хората с трайни увреждания с над 90 на сто намалена работоспособност, децата с трайни увреждания и военноинвалиди имат право на целева помощ по чл. 72, т. 4 (балнеолечение и/или рехабилитационни услуги), която се предоставя веднъж годишно при наличие на медицинско предписание от лекар специалист.

Целевата помощ е в размер до 80 на сто от линията на бедност за съответната година (равностойно на 420,80 лв.), но не повече от действително направения разход съгласно представените документи.

Лицата, с определена потребност от чужда помощ имат право на помощта за покриване на разходите за един придружител, ако ползват такъв, в размер до 80 на сто от линията на бедност за съответната година, но не повече от действително направения разход, съгласно представените документи.

Необходими документи за прием:

– Медицинско направление (бланка на МЗ №119 – в два екземпляра), издадено от лекуващия лекар или специалист- до 30 календарни дни преди датата на постъпване;

– Пълна медицинска документация: епикризи, изследвания, снимки, електрокардиограми и др. (при необходимост); 

– Експертно решение на ТЕЛК/НЕЛК;

– Документ, удостоверяващ извършена резервация в съответния филиал на „СБР-НК“ ЕАД.

Лицата с увреждания подават в срок 10-15 работни дни преди дата на постъпване, в дирекция „Социално подпомагане“ по настоящ адрес

 заявление-декларация заедно с описаните по-горе документи.

Списък на базите за рехабилитация 
“Специализирани болници за рехабилитация – Национален комплекс” ЕАД е дружество към Министерство на здравеопазването, което ръководи широка мрежа от лечебно-рехабилитационни заведения, разположени в райони, богати на естествени лечебни фактори – минерални води, лечебна кал и подходящ микроклимат.

Основната дейност на дружеството е лечение и рeхабилитация на различни групи заболявания в под острата им и хронична фаза, първична и вторична физиопрофилактика.
Филиали в страната:

Нареченски бани, функционални разстройства на нервната система; ендокринно-обменни заболявания - захарен диабет, тиреотоксикоза, затлъстяване; сърдечно-съдови заболявания; заболявания на централната нервна система 

Баните-Смолянско, заболявания на опорно-двигателния апарат, периферната нервна система; следфрактурни състояния, луксации, дистрози, контузии, увреждания на меките тъкани, усложнения след травматични състояния; заболявания на стомашно-чревния тракт и чернодробно-жлъчни 

Кюстендил, хронични заболявания на опорно-двигателния апарат, следфрактурни състояния; заболявания централната и периферна нервна система; гинекологични заболявания; кожни заболявания, състояния след термична травма 

Вършец, ендокринно-обменни забоявания; сърдечно-съдови; заболявания на централна, периферна нервна система и на опорно-двигателния апарат 

Поморие, заболявания на опорно-двигателния апарат; заболявания на периферната нервна система; гинекологични заболявания и стерилитет; кожни заболявания 

Овча могила, заболявания на опорно-двигателния апарат от възпалително и дегенеративно естество, посттравматични такива с мускулни контрактури; заболявания на периферната нервна система; стомашно-чревни, чернодробни-жлъчни и обменни заболявания 

Баня - Карловско, заболявания на опорно-двигателния апарат; заболявания на периферната нервна система; кожни заболявания; възпалителни гинекологични заболявания и стерилитет 

Павел баня, вертеброгенни заболявания; заболявания на опорно-двигателния апарат с дегенеративен и постравматичен характер; заболявания на централната и периферна нервна система от възпалителен, токсичен и травматичен характер (вкл. остатъчни явления – парези, парализи) 

Момин проход, заболявания на периферната и централна нервна система с остатъчни явления; хронични дихателни заболявания; кожни заболявания 

Хисаря, бъбречно-урологични заболявания; заболявания на стомашно-чревния тракт и чернодробно-жлъчни (вкл. заболявания след вирусен хепатит); ендокринно-обменни заболявания 

Велинград, заболявания на опорно-двигателен апарат от дегенеративно, възпалително и обменно естество; функционални заболявания на нервната система и заболявания на централната и периферна нервна система; хронични заболявания на дихателната система 

Във всички филиали на “СБР-НК”ЕАД има съвременно оборудвани сектори за апаратна физиотерапия и електродиагностика, лазертерапия, парафинолечение, кинезитерапия и балнео- и водолечение. Приоритет на част от филиалите е наличието на естествени калонаходища. Във филиал Баня, Карловско калта е изворно-торфена, в Кюстендил-торфена, а в Поморие-лиманна. За филиалите в Сандански, Велинград и Вършец благоприятен лечебен фактор е съчетанието на специфичния климат и минерална вода.

От първостепенно значение за добрите резултати при хора с увреждания - деца и възрастни е прилагането на съвременни методи на комплексно обслужване. В изработването на лечебна програма след прецизна оценка на рехабилитационния потенциал на пациента участват: лекари специалисти по физикална и рехабилитационна медицина, невролози, интернисти, кинезитерапевти, рехабилитатори и др.

"Кукеров хоровод", Сирни Заговезни

На 17 март 2024, Хлопки, чанове, гайди и тъпани огласиха центъра на Плевен. На площад "Възраждане" в града се състоя първото издание на "Кукеров хоровод". По този начин плевенчани празнуваха Сирни Заговезни, денят, в който искаме и даваме прошка.

Началото на празника бе поставено с пъстро и шумно шествие от Драматично-куклен театър "Иван Радоев". То стигна до площад "Възраждане", където се представиха кукерски разигравания, а събралите се плевенчани се хванаха на традиционни български хора, изпълнени от Северняшки ансамбъл за народни песни и танци и Общински духов оркестър.

Предстоящи събития за 

м. април 2024 в нашия град
В  ХГ Дарение "Колекция Светлин Русев"  са записани следните събития за м.април 2024г.:

•
04.04.2024г.(четвъртък) - 17:00ч. - Литературно четене на автори от Сдружение "Дружество на писателите" - Плевен, посветено на седмицата на детската книга.;

•
11.04.2024г.(четвъртък) - 17:00ч. - Сдружение "Дружество на писателите" - Плевен организира литературно четене на млади таланти ,членове на дружеството.;

•
13.04.2024г.(събота) - 11:00ч. - Концерта на ученици от школата по пиано при Център за работа с деца - Плевен с преподавател Магдалена Начева.;

•
23.04.2024г.(вторник) -17:00ч. - Среща с творчеството на писателя и журналист Иван Митев.Участие ще вземе и барда Красимир Кунчев.Организатор- Творческо обединение "Зора".

 От 01.04.2024г. ХГ Дарение "Колекция Светлин Русев"  ще работи с лятно работно време от 10:00ч до 18:00ч. с почивен ден неделя.

Мероприятия РИМ-Плевен месец април 2024г.

•
22 април отдел „Природа” на Регионален исторически музей-Плевен ще отбележи Денят на Земята съвместно с ОУ „Валери Петров” град Плевен. 

•
11 април в Регионален исторически музей-Плевен ще се проведе представяне на книгата на доцент Мартин Иванов „Бившите хора” на концлагерна България

Арт център 2 - Къща на художниците:

•
5 април - Изложба на художничката Полина Дреновска 

Арт Център 3 – Творителница О’ Писменехъ

•
Гледам и не вярвам на очите си – изложба „Оптични илюзии „

XV поетичен конкурс "Зрящи сърца"
за хора с увредено зрение

Програма "Христо Ботев" на БНР обявява XV поетичен конкурс "Зрящи сърца" за хора с увредено зрение.

Регламент на конкурса

Желаещите да участват трябва:

• да изпратят до 3 свои стихотворения на свободна тема

• срокът за изпращане на стихотворенията е10 май 2024 година

• необходимо е участниците да посочат трите си имена, възраст, точен адрес и телефон за обратна връзка, както и e-mail

• за предпочитане е да се използва електронната поща, но при липса на такава възможност, могат да бъдат изпращани и на адрес:

Българско национално радио

София 1040, бул. Драган Цанков № 4

програма "Христо Ботев" 

за конкурса "Зрящи сърца"

или на e-mail: zriashtisartsa@bnr.bg

Награди

Ще бъдат присъдени първа, втора и трета награди и една специална за млад автор (до 30 години).

Имената на победителите ще бъдат обявени в предаването "Познати и непознати" на 27 май 2024 година, в което ще се излъчат и наградените творби.

Цвета Николова, БНР, 
Програма "Христо Ботев"

Здравни теми

Фибромиалгия: симптоми,
диагностика, лечение

С термина фибромиалгия в медицината се означава дълготрайно болестно състояние, при което по тялото се оформят зони на чувствителност, явяват се болки в мускулите и костите, съчетани с обща умора. Всичко това води до нарушения в съня и когнитивни проблеми.

Състоянието е известно още като фибромиалгичен синдром (FMS), а лятото е най-доброто време за овладяването му. 

Какво предразполага към фибромиалгия?

На този въпрос все още няма точен отговор. Като рискови фактори се сочат инфекции, генетично предразположение, физически и емоционални травми.

Медиците са откроили пет съществени условия за фибромиалгия.

1. Различни зарази

С въпросния синдром се свързват:

•вирусът на Епщайн-Бар, причинител на инфекциозната мононуклеоза

•възбудителите на грипа и пневмонията

•бактериите салмонела, шигела и други микроорганизми, провокиращи инфекции на храносмилателната система

2. Наследственост

Наблюдения сочат, че фибромиалгията често поразява кръвни роднини. Неотдавна бяха идентифицирани няколко гена, за които се допуска, че влияят върху сигналите за болка, предавани между нервните клетки.

3. Травма

Синдромът нерядко възниква при лица, които са преживели емоционална или физическа травма. Смята се, че при настъпил химически дисбаланс в организма мозъкът и нервите започват да възприемат нормалните усещания за болка като прекалено интензивни.

4. Силен стрес

Множество изследвания доказват, че хормоналните нарушения, провокирани от мощен, деструктивен стрес с дългосрочно действие, отключват фибромиалгия.

5. Особености на личността

Установено е, че повечето пациенти, страдащи от мускулно-ставни болки и хронична умора, са свръхвзискателни към себе си. Те са педантични и перфекционисти в своята работа. Настроенията им се променят много бързо под влияние на външни събития.

Симптоми на FMS

Болката, както отбелязахме, е водещо оплакване. Тя е постоянна и тъпа. Интензивността й понякога варира и може да се редува с периоди на затихване. Ако са поразени мускулите и меките тъкани в областта на краката, неприятните усещания имат характер на крампи или са дълбоки, пулсиращи и парещи, както се случва при ревматизъм.

Не бива да се пренебрегва болката в областта на гърдите. Понякога тя е пронизваща, остра или пареща, или води до невъзможност за дишане. Трябва да се има предвид, че с такава характеристика е усещането и при инфаркт на миокарда, което налага незабавна лекарска помощ.

Същият подход изисква и болката, която атакува гърба. В такива случаи трябва да се направи разграничаване между фибромиалгия, дискова херния, ревматизъм и разтегнат мускул. Не са рядкост случаите, когато ревматизъм и фибромиалгия се срещат едновременно.

Често при FMS силната болка и постоянната умора се съчетават с множество други симптоми: безсъние, главоболие, депресия, тревожност, сухота в очите, цистит. Към тези оплаквания понякога се добавя и т.нар. мозъчна мъгла. Проявите й включват загуба на памет, неспособност за концентрация и затруднено общуване.

При жените фибромиалгията обикновено се утежнява със симптоми на раздразнени черва и силна сутрешната отпадналост. Преходът към менопауза влошава оплакванията.

При мъжете също възникват силна болка и умора, комбинирани с емоционални сривове. Фибромиалгията обаче се диагностицира трудно, поради масово разпространеното убеждение, че физически по-силната половина от човечеството не плаче и не страда. Подобно схващане е погрешно, защото дългото потискане на здравословните проблеми не ги премахва, а води до тяхното усложняване.

Диагностични методи при фибромиалгия

Начините за доказване на това заболяване се основават на факта, че има области в човешкото тяло, отличаващи се със свръхболезненост. В медицината тези зони се наричат тригерни (от английската дума trigger – спусък на пушка). При натиск върху тях се задействат реакции, които изстрелват болката като куршум.

В миналото са разграничавани 18 тригерни точки, а диагнозата фибромиалгия е поставяна при болезненост в минимум 11 от тях. Сега лекарите се интересуват от друго – има ли необяснима болка, продължила повече от три месеца, в следните области на тялото:

•задна част на главата

•най-отгоре на раменете

•лактите

•бедрата

•коленете

•горната гръдна зона

•горната част на гърба

Освен определяне на тригерните зони и отбелязване на всички симптоми, придружаващи болката, обикновено се препоръчват изследвания на ставите и измерване на мускулната сила. Изискват се и кръвни тестове.

Лечение на FMS

Основната цел на терапевтичните средства, използвани при фибромиалгия, е да контролират болката и да подобряват качеството на живот. Предписват се лекарства, които временно спират предаването на болковите сигнали.

Прилагат се успокоителни, сънотворни, антидепресанти и мускулни релаксанти. Посочените групи медикаменти трябва да се употребяват под лекарски контрол. С тях не бива да се злоупотребява, поради риск от различни странични ефекти.

В усилията за овладяване на фибромиалгията е правилно да се включват физиотерапевтични процедури като електролечение, светлинна терапия, инхалационни лечения, ултразвукова терапия и др.

В някои случаи се препоръчва пролотерапия. Представлява инжектиране на естествено вещество с дразнещо действие в болезнени стави. Така предизвиканото възпаление стимулира организма да се справи с изграждането на нови тъкани и това осигурява облекчение на болката.

Благоприятно влияе и озонотерапията, чрез своето обезболяващо, противовъзпалително и имуностимулиращо действие.

Друг алтернативен подход е т.нар. биофийдбек. При него с помощта на специални устройства се постига немедикаментозно регулиране на нервните импулси, нормализиране на мозъчната възбуда и неволевите процеси в тялото.

Препоръчват се също различни билки, насочени главно към ограничаване на болката и стреса. Такъв ефект има чаят от женшен, жълт кантарион, пасифлора и др.

Подходящи са още калолечение, масажи, медитация, йога, пилатес, плуване, водна аеробика, колоездене, тай чи и други упражнения за намаляване на стреса.

Автор: Д-р Ваня Шипочлиева

Щрихи от Родината

Църквата в Добърско –
една неразгадана мистерия

Земите ни са изпълнени с храмове, за които се носят предания, свързани още с Първото българско царство. В планините се пеят песни за незнайни герои, а във всяко кътче на страната има лековити билки и води, които могат да помогнат на болния. Там, където Рила, Пирин и Родопи се срещат обаче има едно село с необикновен заряд и още по-необикновена църква. 

Село Добърско се намира на 17 километра от Банско и ако попаднете в него, със сигурност ще се почувствате в друг свят. То е съхранило магията на малките къщи, сякаш накацали по склоновете на планината. Създава усещане за уют и топлота още с първите крачки, които всеки посетител прави. 

Легендата разказва, че едни от първите заселници по тези земи са ослепените Самуилови войници, които заради суровата зима спират там своя преход към Рилския манастир. В днешно Добърско те намират лековита вода, която успокоява болките в очите им и те остават, полагайки основите на прочутата Добърска школа за слепи певци. 

Легендата се преплита с исторически вярното, тъй като по онова време през тези земи е минавал основният път, свързващ Рилския манастир с атонската Света гора, а и до днес под църквата в селото извира аязмо, което не променя нивото на водата си нито през зимата, нито през лятото. Местните твърдят, че водата помага за очни проблеми и всеки, измил лицето си с нея бива излекуван. 

В исторически документ селото се появява за първи път през 1378 година, когато е издадена Рилската грамота на цар Иван Шишман. 

Чудните предания не спират дотук. Наблизо и надалеч селото е известно със своята църква – "Св. св. Теодор Тирон и Теодор Стратилат", а изключителното около нея започва още с покровителите й. Тя е единствената в България посветена на тези светци. 

Твърди се, че е построена през 1614 година, но голяма мраморна плоча, вградена пред олтара й, свидетелства, че това е станало през 1112 година. Има теории, според които тази плоча е пренесена от друго място и е знак на приемствеността, но в архитектурно отношение храмът е трикорабна базилика, характерна именно за периода на Първата българска държава. Тя е разположена на скромните 160 квадратни метра, но не мащабът й е впечатляващ, а образите, изрисувани по стените й. 

В църквата има над 460 изображения, много от които не следват общоприетите норми. Образите на свети Димитър и свети Георги например там са изобразени в цял ръст, а не на кон, както често се рисуват светците-войни. Добърско е едно от малкото места, където може да се срещне изрисувана в черква сцената Сретение Господне, както и образът на Исус Христос с вързана на плитка коса. 

В архитектурно отношение храмът се отличава още с иконостас, който е отделен от олтара със зид, на който пък са изобразени дванайсетте апостоли в цял ръст – рядко срещано явление по нашите земи. Според специалисти на това място за първи път светите братя Кирил и Методий са нарисувани като светци. Любопитен е и броят на образите на жени светици, който надхвърля 30 и допълва причините, поради които малката църква е толкова удивителна. 

Това, което я прави толкова популярна, е изобразяването на сцената на "Преображение Господне". На нея изглежда сякаш Исус е изобразен в ракета. Погледнато през призмата на модерния човек наистина няма как да не се намери прилика между формите, изобразени зад Божия син, и средствата за летене в космоса, познати от областта на науката, а и фантастиката. 

Подобно е тълкуването и на рамката на едно от изображенията на Богородица, която посетителите оприличават на защитна капсула. Всъщност обаче става дума за форма, която е неизменна част от символиката в християнското изкуство. Нарича се мандорла и по принцип се изобразява като сияние в овална форма, източено вертикално. В мандрола се поставят най-често образите на Христос и Богородица, но по-рядко се срещат и други светци. Чрез нея се подчертава светостта на религиозния образ и точно това може да се наблюдава в село Добърско. 

Съгласно средновековното разбиране, че творецът трябва да остане анонимен, тъй като не той, а Бог движи ръката му, живописците не са ни оставили имената си. Очевидно е обаче, че е работила цяла група – майстор, калфа и чираци.
Кулинарен спектър

Великденски пост, ястия от риба

Пасирана рибна супа

Една голяма риба, около 500 грама се почиства добре и се сварява за 30 минути в подсолена вода. Водата да покрива добре рибата и преди да кипне да се припени. След това изваждате с решетъчна лъжица сварената риба и я обезкостявате. Прецеждате бульона и връщате рибните филенца в него. Отделно в един литър подсолена кипяща вода пускате два средни картофа, два малки моркова, една супена лъжица ориз, една главичка лук, 2 - 3 супени лъжици олио, 1 - 2 стръка девисил, сол и черен пипер на вкус. Сварените зеленчуци се пасират и се добавят към бульона с рибните филенца. Оставяте отново да заврат заедно на котлона, след което сваляте супата от огъня и я застройвате с 2 добре разбити яйца и малко кисело мляко. Поръсвате готовата супа с накълцан магданоз. 

Забулена риба (предястие)

Една голяма добре почистена риба се пуска в тенджера с кипяща вода със сол черен пипер и корени за супа. Ври 30 мин. Оставя се да изстине със бульона след което се почиства от кожата и костите . Изчистените филета се накисват с олио оцет и девисил за около час. Отделно нарязвате на ситно 3 кисели краставички, 2 твърдо сварени яйца и ги омесвате с майонеза. Нареждате рибните филета в плато и забулвате отгоре със сместа. Украсявате със маслини, накълцан магданоз и лимон.
Риба в бял сос (предястие)

Сварявате 800 грама Филе от мерлуза или хек в подсолена вода със зърна черен пипер, бахар, дафинов лист и корени за супа. Прецеждате бульона, а рибните филета нареждате в плато. Запържвате 2 супени лъжици брашно в 40 грама масло, Добавяте рибният бульон и бъркате без прекъсване докато се получи гладък средно гъст сос. Прибавяте ситно нарязан чесън сол и черен пипер на вкус. Оставяте да поври на слаб огън 5 мин. Със готовият сос се полива рибата. Подправя се с лимон и ситно нарязан магданоз.

Желирана риба (предястие)

Нарежете на кубчета два моркова,глава целина един лук. Пуснете зеленчуците в съд с кипяща подсолена вода, прибавете зърна чер пипер и бахар. След няколко минути добавете 800 грама нарязано на кубчета рибно филе и един дафинов лист. След като се сварят за около 20 минути, рибата и зеленчуците се вадят от бульона и се редят в купички. Добавете зелени листа магданоз. Във прецеденият бульон се разтварят 15 грама желатин. Забележка: грамажа желатин зависи от количеството на продуктите. Преди да изстине желатина се полива рибата и се оставят купичките на студено да се желират. При сервиране затоплете формичките и обърнете в подходящи чинии гарнирайте с лимон.

Ризото с риба 

Сварявате една риба,около 500 грама, заедно с два моркова, малко целина, една чушка и корен магданоз. Отделно задушавате в 50 грама масло, 150 грама ориз, добавяте 450 мл вода,черен пипер, къри, кубче пилешки бульон и варите до готовност. Обезкостявате рибата отцеждате зеленчуците и смесвате всичко заедно. Ризото се поднася с настърган кашкавал.
Полезни съвети от добрата кулинарна практика 

•За да премахнете неприятната миризма на тиня, измийте я добре под течаща вода, посолете и я наръсете със лимонов сок. Оставете така рибата да престои около 30 мин.
• Панираните рибни филета ще станат по-хрупкави и вкусни, ако преди пържене се потапят в каша от разбити яйца, брашно и бира. 

• Рибената чорба става по-вкусна, ако към водата се добави 1 супена лъжица бяло вино. 

